#  *Výbor*

 *Národnej rady Slovenskej republiky*

 *pre hospodárske záležitosti*

 53. schôdza výboru

 Číslo: CRD - 475/2021 - VHZ

**153**

## **U z n e s e n i e**

**Výboru Národnej rady Slovenskej republiky**

**pre hospodárske záležitosti**

z 30. marca 2021

k vládnemu návrhu zákona, ktorým sa menia a dopĺňajú niektoré zákony v pôsobnosti Ministerstva dopravy a výstavby Slovenskej republiky v súvislosti s ochorením COVID-19 v cestnej doprave (**tlač 476**)

**Výbor Národnej rady Slovenskej republiky**

**pre hospodárske záležitosti**

**s ú h l a s í**

s vládnym návrhom zákona, ktorým sa menia a dopĺňajú niektoré zákony v pôsobnosti Ministerstva dopravy a výstavby Slovenskej republiky v súvislosti s ochorením COVID-19 v cestnej doprave (**tlač 476)**;

#### **o d p o r ú č a**

#  **Národnej rade Slovenskej republiky**

vládny návrh zákona, ktorým sa menia a dopĺňajú niektoré zákony v pôsobnosti Ministerstva dopravy a výstavby Slovenskej republiky v súvislosti s ochorením COVID-19 v cestnej doprave (**tlač 476**) schváliť s pozmeňujúcim a doplňujúcim návrhom uvedeným v prílohe;

#### **p o v e r u j e**

predsedu výboru, aby výsledky rokovania výboru v druhom čítaní zo dňa 30. marca 2021 spolu s výsledkami rokovania ostatných výborov spracoval do písomnej spoločnej správy výborov v súlade s § 79 ods. 1 rokovacieho poriadku Národnej rady Slovenskej republiky a predložil ju na schválenie gestorskému výboru,

spoločného spravodajcu výborov **Ľ. Krajčíra,** aby v súlade s § 80 ods. 2 rokovacieho poriadku Národnej rady Slovenskej republiky informoval o výsledku rokovania výborov a aby odôvodnil návrh a stanovisko gestorského výboru k návrhu zákona uvedené v spoločnej správe výborov na schôdzi Národnej rady Slovenskej republiky.

Rastislav **Jílek** Peter **K r e m s k ý, v.r.**

Maroš **Kondrót** predseda výboru

overovatelia výboru

 *Výbor*

 *Národnej rady Slovenskej republiky*

 *pre hospodárske záležitosti*

 53. schôdza výboru

 Príloha k uzneseniu č. 153

##### **Z m e n y a  d o p l n k y**

k vládnemu návrhu zákona, ktorým sa menia a dopĺňajú niektoré zákony v pôsobnosti Ministerstva dopravy a výstavby Slovenskej republiky v súvislosti s ochorením COVID-19 v cestnej doprave (**tlač 476**)

­­­­­­­­­­­­­­­­­­­­­­­­­

V Čl. I bode 3 poznámke pod čiarou k odkazu 18 sa za slová ,*,Zmluvy o fungovaní Európskej únie”* pripájajú slová ,*,(Ú. v. EÚ C 202, 7. 6. 2016) v platnom znení“.*

 *Odôvodnenie:*

*Ide o precizovanie citácie poznámky pod čiarou, ktorým sa dopĺňa miesto jej oficiálneho uverejnenia.*

V Čl. II bode 3 poznámke pod čiarou k odkazu 7b sa za slová ,*,Zmluvy o fungovaní Európskej únie”* pripájajú slová ,*,(Ú. v. EÚ C 202, 7. 6. 2016) v platnom znení“.*

 *Odôvodnenie:*

*Ide o precizovanie citácie poznámky pod čiarou , ktorým sa dopĺňa miesto jej oficiálneho uverejnenia.*

Článok II sa dopĺňa štvrtým bodom, ktorý znie:

,,4. V prílohe č. 1 oddiele 2 až 4 sa medzi doterajší štvrtý a piaty odsek vkladá nový piaty odsek, ktorý znie:

,,Výučba teórie dištančnou formou v rozsahu 100 % podľa § 13e ods. 2 sa realizuje formou audio a video prenosu medzi lektorom školiaceho strediska a účastníkom kurzu a zaznamenáva sa v jednotnom informačnom systéme v cestnej doprave.5c) Prevádzkovateľ školiaceho strediska alebo lektor školiaceho strediska je povinný pred začatím hodiny výučby teórie dištančnou formou zverejniť v jednotnom informačnom systéme v cestnej doprave5c) odkaz na zdroj prenosu, a tento odkaz počas prebiehajúcej hodiny výučby teórie dištančnou formou bezplatne sprístupniť štátnemu odbornému dozoru. Bez zverejnenia odkazu na zdroj prenosu v jednotnom informačnom systéme v cestnej doprave,5c) cez ktorý má byť realizovaná hodina výučby teórie dištančnou formou a bez umožnenia prístupu štátnemu odbornému dozoru na prebiehajúcu hodinu výučby teórie prostredníctvom tohto odkazu, nie je možné hodinu výučby teórie dištančnou formou manuálne vyznačiť v jednotnom informačnom systéme v cestnej doprave5c) a následne ju uznať.”

*Odôvodnenie:*

*Dopĺňa sa absentujúca informácia, akým spôsobom sa vykonáva dištančná forma výučby teórie v kurzoch riadnej základnej kvalifikácie, zrýchlenej základnej kvalifikácie a kurzoch pravidelného výcviku počas krízovej situácie.*

V Čl. III bode 1 v § 41 ods. 1 písm. z) sa vypúšťa slovo ,,pravidelnej”.

*Odôvodnenie:*

*Uvedená úprava reflektuje na body 3 a 4 tohto pozmeňujúceho návrhu.*

V Čl. III bode 2 v § 56h ods. 3 sa slová *,,ako aj toto pozastavenie opätovne obnoviť”* nahrádzajú slovami *,,ako aj tieto spoje opätovne obnoviť”*.

 *Odôvodnenie:*

*Oprava logicky nesúrodého znenia. Pozastavenému spoju nemožno obnoviť pozastavenie, ale obnoví sa samotný spoj, resp. zruší predmetné pozastavenie.*

V Čl. III bode 3 v § 56i ods. 1 sa vypúšťa slovo ,,pravidelnej”.

*Odôvodnenie:*

*Danou úpravou sa umožní poskytnúť príspevok aj poskytovateľom inej ako pravidelnej dopravy.*

V Čl. III bode 3 v § 56i ods. 2 sa vypúšťa slovo ,,pravidelnú”.

*Odôvodnenie:*

*Danou úpravou sa umožní poskytnúť príspevok aj poskytovateľom inej ako pravidelnej dopravy.*

V Čl. III bode 3 poznámke pod čiarou k odkazu 70 sa za slová,*,Zmluvy o fungovaní Európskej únie”* pripájajú slová ,*,(Ú. v. EÚ C 202, 7. 6. 2016) v platnom znení“.*

 *Odôvodnenie:*

*Ide o precizovanie citácie poznámky pod čiarou, ktorým sa dopĺňa miesto jej oficiálneho uverejnenia.*

Článok IV sa dopĺňa štvrtým bodom, ktorý znie:

„4. V § 170b ods. 11 sa za číslo „2019“ vkladajú slová „a z dôvodu nadobudnutia platnosti nových technických požiadaviek110) po 26. júli 2020“.

Poznámka pod čiarou k odkazu 110 znie:

„110) Predpis OSN č. 118 – Jednotné technické predpisy o správaní materiálov používaných v konštrukcii určitých kategórií motorových vozidiel pri horení a/alebo ich schopnosti odpudzovať palivo alebo mazivo [2020/241] (Ú. v. EÚ L 48, 21. 2. 2020).“.“.

*Odôvodnenie:*

*Pre autobusy kategórie M3 triedy II a III dňa 26.7.2020 nadobudli platnosť nové technické požiadavky týkajúce sa horľavosti materiálov podľa predpisu EHK č. 118. Autobusy, ktoré neplnili tieto technické požiadavky po tomto dátume sa mohli predávať už len na základe povolenia pre dopredaj vozidiel vydaného Ministerstvom dopravy a výstavby Slovenskej republiky, ktoré je platné do 26.7.2021.*

*Predajcom na skladoch zostali nové autobusy, ktoré boli vyrobené ešte pred začiatkom pandémie. V súčasnosti sa nové autobusy nepredávajú vôbec a ani nie je reálny predpoklad, že by ich predajcovia predali. Keďže tieto predaje boli reálne ovplyvnené súčasnou krízou navrhuje sa, aby tieto povolenia o dopredaji vozidiel platili ešte o šesť mesiacov dlhšie.*